Ινδική σούπα αμυγδάλου (Βadam shorba)
Με νοστιμιά που σε ξαφνιάζει, αυτή η σούπα με το έντονο άρωμα αμυγδάλου είναι πηχτή -όπως προδίδει και το όνομά της στα ινδικά- και πλούσια σε υφή και γεύση.
25 αμύγδαλα με τη φλούδα τους, ανάλατα,  3-4 σταγόνες εσάνς αμυγδάλου , 10 γρ. βούτυρο (κατά προτίμηση κλαριφιέ) , 15 γρ. αλεύρι για όλες τις χρήσεις , 750 ml ζωμός λαχανικών, 30 ml κρέμα γάλακτος , αλάτι, μπόλικο μαύρο πιπέρι φρεσκοτριμμένο , λίγα φρέσκα φύλλα κόλιανδρου, για το σερβίρισμα , 10 αμύγδαλα ψιλοκομμένα και καβουρδισμένα για το σερβίρισμα
Για να φτιάξουμε badam shorba (ινδική σούπα αμυγδάλου, ό,τι πρέπει για τον χειμώνα), ξεκινάμε βράζοντας τα αμύγδαλα σε μπόλικο νερό για περίπου 5 λεπτά ή μέχρι να μαλακώσει η φλούδα τους. Τα στραγγίζουμε και τα ξεφλουδίζουμε, τρίβοντάς τα με τα χέρια μας. Τα αλέθουμε μαζί με λίγο από τον ζωμό λαχανικών σε έναν δυνατό πολυκόφτη, μέχρι να γίνουν μια πάστα.Σε μια μέτρια κατσαρόλα ζεσταίνουμε το βούτυρο σε δυνατή φωτιά μέχρι να λιώσει. Ρίχνουμε το αλεύρι και ανακατεύουμε με το σύρμα, για περίπου 1 λεπτό, μέχρι να σχηματιστεί μια δεμένη κρέμα. Προσθέτουμε την πάστα αμυγδάλου και ανακατεύουμε να αναμειχθεί. Ρίχνουμε τον ζωμό, ανακατεύουμε και, μόλις αρχίσει να κοχλάζει, μετριάζουμε τη φωτιά. Σιγοβράζουμε για περίπου 10 λεπτά. Αποσύρουμε από τη φωτιά, ρίχνουμε την εσάνς αμυγδάλου και την κρέμα γάλακτος και ανακατεύουμε. Χτυπάμε τη σούπα με ένα μπλέντερ χειρός (ή, αν δεν έχουμε, αδειάζουμε στον πολυκόφτη) μέχρι να σχηματιστεί μια λεία κρέμα.Πασπαλίζουμε με τον κόλιανδρο και τα αμύγδαλα και σερβίρουμε.
Αμύγδαλα,Κρέμα Γάλακτος,Λαχανικά